Για ώρες από χθες το απόγευμα παρέμεναν κλειστές η παλαιά εθνική οδός Αθήνας – Θήβας σε όλο το μήκος της, η παλαιά εθνική Αθηνών – Κορίνθου στη Νέα Πέραμο, οι κεντρικοί δρόμοι της Μάνδρας και η έξοδος της Αττικής Οδού.

Δύσκολες ώρες έζησαν και αρκετοί πολίτες που εγκλωβίστηκαν σε σπίτια και αυτοκίνητα και χρειάστηκε η επέμβαση της Πυροσβεστικής για να απομακρυνθούν σώοι. Ειδικότερα, τα σωστικά συνεργεία απεγκλώβισαν ανθρώπους σε δέκα περιπτώσεις από ταράτσες σπιτιών και αυτοκίνητα στη Μάνδρα και σε άλλες πέντε περιπτώσεις στη Νέα Πέραμο.

Σύμφωνα με το ΑΠΕ, το κέντρο της Πυροσβεστικής δέχτηκε τη νύχτα συνολικά 83 κλήσεις για πλημμύρες στην ευρύτερη περιοχή της Μάνδρας, των Μεγάρων και της Νέας Περάμου, ενώ έγινε άντληση υδάτων σε 49 οικήματα. Πλέον η κυκλοφορία στους δρόμους έχει αποκατασταθεί, αλλά τα 20 συνεργεία με τους 50 πυροσβέστες, που συγκροτήθηκαν από την Πυροσβεστική Υπηρεσία, συνεχίζουν το έργο τους έως και αυτή την ώρα.

Υπενθυμίζεται ότι το βράδυ εστάλησαν προληπτικά στη Μάνδρα ένα ερπυστριοφόρο όχημα και μια σωστική λέμβος, τα οποία ωστόσο δεν χρειάστηκε να «επιστρατευθούν».

Σημειώνεται ότι η Μάνδρα είχε κηρυχθεί σε εξάμηνη κατάστασης έκτακτης ανάγκης από τη Γενική Γραμματεία Πολιτικής Προστασίας, κατάσταση η οποία ανανεώθηκε πρόσφατα για άλλους έξι μήνες, οπότε ισχύει έως και τον Νοέμβριο. Παρά όμως τις δεσμεύσεις των αρμόδιων αρχών, το πιθανότερο σενάριο είναι οι κάτοικοι να περάσουν και τον επόμενο χειμώνα χωρίς αντιπλημμυρικά έργα. Όπως είχε τονίσει το TPP σε ρεπορτάζ τον Μάρτιο, 4 μήνες μετά την καταστροφική πλημμύρα, παρά το ότι έγιναν κάποια βήματα μετά την πλημμύρα, «και τον επόμενο χειμώνα οι κάτοικοι θα τον περάσουν χωρίς αντιπλημμυρικά». Αυτήν την στιγμή οι συμβάσεις βρίσκονται στο στάδιο της έγκρισης από το Ελεγκτικό Συνέδριο, κάτι που σημαίνει ότι τα έργα δεν θα έχουν ολοκληρωθεί πριν από το 2019. «Κανένα αντιπλημμυρικό έργο δεν έχει ξεκινήσει στην Μάνδρα Αττικής, σχεδόν οκτώ μήνες μετά την καταστροφή του 2017», κατήγγειλε μιλώντας στον ΣΚΑΪ η δήμαρχος Ιωάννα Κριεκούκη.